এর দু-এক বছর পরের কথা। রিকশা দিয়ে যাচ্ছি, ইসলাম সাহেব গাড়ি দিয়ে যাচ্ছেন। যেই দেখা তিনি গাড়ি থামিয়ে আমি কী করছি জিজ্ঞাসা করলেন। আমি আমার কনস্ট্রাকশন কোম্পানি দি সিভিল ইঞ্জিনিয়ার্সে লোকসান যাচ্ছে বলাতে তিনি বললেন, চলুন, একসঙ্গে উপদেষ্টা প্রতিষ্ঠান গড়ে তুলি। যে-কথা সেই কাজ। আমার ফার্মের অফিস তখন ছিল ১০৪নং মতিঝিল বাণিজ্যিক এলাকায় অবস্থিত গ্লোব চেম্বার্স ভবনের চারতলায়। সেখানেই আপাতত অনানুষ্ঠানিকভাবে কাজ শুরু হলো। অফিসের পুরো জায়গায় একটি বিরাট হল। দেয়ালের কাছে দক্ষিণের জানালা ঘেঁষে কয়েকটি টেবিল, তাছাড়া সব খালি। খুব সুবিধা হলো। তখন কোনো নাম দেওয়া হয়নি। ১৯৬৩ সাল। কনস্ট্রাকশন ফার্ম গুটিয়ে ফেলার আগে যে এক বছর সময় লাগে সে-কাজ চলছে। ইসলাম সাহেব তাঁর স্থাপত্য কাজ করে যাচ্ছেন। শুরুতে আর্থিক বিনিয়োগের অধিকাংশ বহনের জন্য ধনাঢ্য প্রকৌশলী আজিমুদ্দিন আহম্মদকে পাওয়া যায়, যিনি আমার চাচাশ্বশুর, সাবেক অ্যাসিসট্যান্ট চিফ ইঞ্জিনিয়ার। তাঁর ছেলে আজমল হায়াত আহমদ, পরে বুয়েটের স্থাপত্য ও পরিকল্পনা বিভাগের অধ্যাপক, এখন প্রয়াত। ইসলাম সাহেব, আমি ও তিনি এই তিনজন অংশীদার মিলে যাত্রা শুরু করি। অংশ ইসলাম সাহেব চল্লিশ, আমি তিরিশ ও তিনি তিরিশ ভাগ- এ নিয়ে আমাদের যাত্রা। ছয়-সাত মাস পর মাজহারুল ইসলাম খুঁতখুঁত শুরু করলেন যে, আজিমুদ্দিন সাহেব প্রকৌশলশাস্ত্র ভুলে গেছেন, অতএব তাঁকে কোনো পেশাগতভাবে উৎপাদনশীল কাজে লাগানো যাবে না। কয়েক মাস ইতস্তত করার পর তাঁকে বাদ দেওয়া হয়।